દેવે ગોવડાએ વખાણ કર્યા અને કહ્યું કે સિદ્ધરમૈયાની સરકારમાં કોઈ ભ્રષ્ટાચાર થયો નથી. આ મુદ્દો પણ મહત્ત્વનો છે, કેમ કે યેદીયુરપ્પા સામે ભ્રષ્ટાચારના ગંભીર આરોપોથી જ ભાજપ મોવડીએ હટાવ્યા હતા. કેન્દ્રસ્તરે ભાજપ કોંગ્રેસ સામે ભ્રષ્ટાચારનો મુદ્દો જ વધારે ચગાવે છે, પણ કર્ણાટકમાં તે મુદ્દો નહિ ચાલે તેવો ઇશારો દેવે ગોવડાએ કર્યો છે. કેશુભાઇએ 2007માં પોતાના ચેલા નરેન્દ્ર મોદીને મદદ કરી હતી અને કોંગ્રેસના મતો તોડ્યા હતા દેવે ગોવડા 2018માં પોતાના ચેલા સિદ્ધરમૈયાને કોંગ્રેસના મતો ના તૂટે તે રીતે મદદ કરવા તૈયાર થયા છે. સિદ્ધરમૈયા જનતા દળમાં જ હતા અને દેવે ગોવડાની નીકટ હતા. જોકે બધા પક્ષોમાં બને છે તેમ ગોવડાએ પુત્રપ્રેમને આગળ રાખ્યો હતો. ચેલા સિદ્ધરમૈયાને ડેપ્યુટી સીએમ બનાવ્યા, પણ સીએમ બનાવવાની વાત આવી ત્યારે પુત્ર કુમારસ્વામીને આગળ કરી દીધા. સીએમ બનવા હકદાર ચેલા સિદ્ધરમૈયાને લટકાવી દીધા હતા. નારાજ થયેલા સિદ્ધરમૈયા જેડી(એસ) છોડીને કોંગ્રેસમાં ગયા અને પોતાની તાકાત પર સીએમ બન્યા. ચેલાની તાકાત જોયા પછી કેશુભાઇ નમી પડ્યા હતા. પોતાના પુત્ર ભરત ખાતર મોદીને શરણે ગયા. દેવે ગોવડા પણ પોતાના ચેલાની તાકાત જોયા પછી પૌત્ર પ્રાજ્વલ રેવન્ના ખાતર સિદ્ધરમૈયાના શરણે જવા તૈયાર થયા છે.